《次韵权巽中送太上人谒道乡居士》
宋代·释德洪

我读瘦权诗，起舞忘华颠。疑与霅溪画，句法争后先。

遥知清啸处，逸气生云泉。聊将笑时语，乞与人间传。

思君发遐想，瘦坐如痴禅。便觉香炉峰，青碧开连天。

太禅十年旧，生计良萧然。清辰一钵外，卧有三根椽。

偷笑痴种子，梦幻供肥鲜。钟山领略游，相值衡门前。

将谒道乡老，巨浪翻吴船。想见笑抚掌，衣裾雪花湔。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。